लन्डन , 1 मार्चःजुभेन्टासनि कच आन्द्रे पिर्लोआ मोनसे गोदान टीम लानानै भेरोनानि हमग्राउन्डआव मेच गेलेनानै गावनि हान्जाखौ देरहागोन होन्नानै मिजिं थिदोंमोन । नाथाय बे मिजिङा पिर्लोनि थाखाय जाफुंनो हायाखिसै । मेचनि गिबि गलखौ रनाल्डआ फ्रेडारिन्क सिसानि मदतजों जोसन्नो हादोंमोन । बेनि उनाव 60 मिनिटआव जुभेन्टासनि अपेनसिपआ आरोबाव फान्नै गोख्रोंसिन जाबावो । नाथाय एरान रामसेनि गोख्रों शटखौ बेरेखा हान्जानि गल किपारआ होबथानानै गल जानायनिफ्राय रैखा खालामो । बेनि उनाव 77 मिनिटआव भेरोनानि एन्टनिन बराकआ गरसे गल जोसन्नानै स्करखौ 1.1 खालामनो हायो । जुभेन्टासआ 46 पइन्टसजों सिरि - ए पइन्टस फारिलाइयाव थामथि जायगायाव थानो हायो । इन्टारमिलानआ 53 पइन्टजों सिगांसिनआव आरो एसि मिलानआ 49 पइन्टजों नैथि सारिआव जायगा लानो हायो । बेराफार्से प्रिमियार लीगनि मेचआव मन्चेस्टार सिटिआ वेस्टहमखौ 2.1 जों फेजेनो । सिटिनि कच पेप' गार्डियलानि केरियारआव बेयो 500 थि मेच देरहानायनि रेकर्ड खालामो । कच महरैबो बिथांनि 200 थि मेच देरहानाय जायो । लोगोसे कच महरै गार्डियलानि मोन 273 थि मेचबो जायो । जार्मान लीगनि मोनसे मेचखौ बेयार्न मिउनिकआ मोनसेनग्लादबागखौ 3.2 जों फेजेन्नानै लीगआव क्लाबनि देरहानायखौ जागायफिनो । बे देरहानायनि हिर' महरै मुं मोनो रबार्ट लेभान्डस्की आरो सर्ज ग्नाबीआ । बिसोर सानै गेलेगिरिआ बेयार्ननि थाखाय गरनै - गरनै गल सोनो हायो । बे देरहानायजोंनो बेयार्नआ पइन्ट फारिलाइनि नैथि सारिआव जायगा लानो हायो । स्पेनिस लीगआव बार्सिलनाया सेभिलाखौ 2.0 जों फेजेनो । मेचनि जोबथा समनि एसे सिगां स्टार लियनेल मेसिआ गलसे गल स्कर खालामनानै 2.0 जों सिगांनानै लाखिनो हायो । बे मेचखौ देरहानानै बार्सिलनाया मोन 25 मेच गेलेनानै मोन 16 देरहानो हायो आरो मोन 53 पइन्ट लानानै फारिलाइनि नैथि फारिआव थायो । बेराफार्से रियेल माद्रिदआ थामथि सारिआव थानाङो । 
रनाल्डनि गलआ बेकार : सिरि - एआव भेरोनाया जुभेन्टासजों ड्र लाखियो , प्रिमियार लीगआव मेनसिटिआ लान्थ्रियैनो 20 थि मेच देरहादों